Uznesenie Krajského súdu Bratislava sp. zn. 6S/213/2018 z 20. 2. 2019
Uznesenie Krajského súdu Bratislava z 20. februára 2019, sp. zn. 6S/213/2018, ECLI:SK:KSBA:2019:1018201741.1
Súd: Krajský súd Bratislava
Spisová značka: 6S/213/2018
ECLI: ECLI:SK:KSBA:2019:1018201741.1
Dátum vydania: 20. 2. 2019
Forma: Uznesenie
Text rozhodnutia
Súd: Krajský súd Bratislava Spisová značka: 6S/213/2018 Identifikačné číslo súdneho spisu: 1018201741 Dátum vydania rozhodnutia: 21. 02. 2019 Meno a priezvisko sudcu, VSÚ: JUDr. Andrea Krišková ECLI: ECLI:SK:KSBA:2019:1018201741.1 Uznesenie Krajský súd v Bratislave v právnej veci žalobcu: MEDIA.COM Slovakia, s.r.o., Toplianska 26, 821 07 Bratislava, IČO: 35 880 791, právne zastúpený: JUDr. Ľudmila Penz Vachulová, advokátka, Krížna 47, 811 07 Bratislava, proti žalovanému: Finančné riaditeľstvo Slovenskej republiky, Lazovná 63, 974 01 Banská Bystrica, o preskúmanie zákonnosti rozhodnutia žalovaného č. 102267928/2018 zo dňa 16.11.2018, a o návrhu na priznanie odkladného účinku správnej žalobe, takto r o z h o d o l : Krajský súd v Bratislave návrh žalobcu na priznanie odkladného účinku správnej žalobe z a m i e t a . o d ô v o d n e n i e : 1. Žalobca sa žalobou doručenou Krajskému súdu v Bratislave (ďalej len „správny súd“) domáhal preskúmania zákonnosti rozhodnutia žalovaného č. 102267928/2018 zo dňa 16.11.2018, ktorým potvrdil rozhodnutie prvostupňového správneho orgánu Daňového úradu Bratislava č. 101452710/2018 zo dňa 27.07.2018, o vyrubení rozdielu dane z pridanej hodnoty v sume X XXX,- eur za zdaňovacie obdobie jún 2014. 2. Zároveň žiadal o priznanie odkladného účinku správnej žalobe a uviedol, že v daňovom konaní v 30 samostatných rozhodnutiach Daňového úradu Bratislava mu bola vyrubená dlžná čiastka celkovo v sume XX XXX,- eur. Tieto rozhodnutia boli vydané na základe troch protokolov o daňovej kontrole za jednotlivé mesiace od mesiaca január 2014 do decembra 2014, následne za mesiace od januára 2015 do októbra 2015 a od mesiaca január 2016 do augusta 2016. Mal tak za to, že okamžitým výkonom napadnutých rozhodnutí mu hrozí závažná ujma, resp. iný vážny nenapraviteľný následok. Na preukázanie svojich tvrdení predložil účtovnú závierku ku dňu 30.11.2018 a simuláciu účtovnej závierky v prípade, ak by uhradil vyrubenú sumu. Priebežná účtovná závierka preukazuje, že v prípade, ak by sa mu zvýšili záväzky o sumu XX XXX,- eur, tak táto skutočnosť by mala za následok, že by mu hrozil úpadok. Svoje tvrdenia preukázal na základe vygenerovaných podkladov z účtovníctva vo forme účtovej závierky, z ktorej je zrejmá jeho hospodárska situácia. V prípade, ak by uhradil záväzky do času vykonateľnosti týchto 30 rozhodnutí, nachádzal by sa v kríze, jeho vlastné imanie by bolo v záporných hodnotách (- XX XXX,- eur). 3. Žalovaný sa k žalobe a k návrhu na priznanie odkladného účinku vyjadril podaním doručeným správnemu súdu dňa 07.02.2019, v ktorom uviedol, že rozporuje súdu predloženú účtovnú závierku zo strany žalobcu, ktorá správne nepreukazuje jeho hospodársku situáciu, nakoľko je zostavená za 11 mesiacov predchádzajúceho roka (2018), v prípade simulácie za celý rok, žalobca by sa nenachádzal v záporných číslach, t.j. hodnota jeho záväzkov by nepresahovala hodnotu jeho majetku. Na základe nesprávnej a zavádzajúcej účtovnej závierky zo strany žalobcu navrhol správnemu súdu nepriznať odkladný účinok napadnutého rozhodnutia. 4. Podľa § 184 SSP, podanie správnej žaloby nemá odkladný účinok, ak tento zákon alebo osobitný predpis neustanovuje inak. 5. Podľa § 185 SSP, správny súd môže na návrh žalobcu a po vyjadrení žalovaného uznesením priznať správnej žalobe odkladný účinok: a/ ak by okamžitým výkonom alebo inými právnymi následkami napadnutého rozhodnutia orgánu verejnej správy alebo opatrenia orgánu verejnej správy hrozila závažná ujma, značná hospodárska škoda či finančná škoda, závažná ujma na životnom prostredí, prípadne iný vážny nenapraviteľný následok a priznanie odkladného účinku nie je v rozpore s vereným záujmom, b/ ak napadnuté rozhodnutie orgánu verejnej správy alebo opatrenie orgánu verejnej správy má podklad v právne záväznom akte Európskej únie, o ktorého platnosti možno mať vážne pochybnosti, a žalobcovi by inak hrozila vážna a nenapraviteľná ujma a priznanie odkladného účinku nie je v rozpore so záujmom Európskej únie. 6. Podľa § 188 SSP, ak správny súd návrhu žalobcu nevyhovie, uznesením ho zamietne. 7. Priznanie odkladného účinku správnej žalobe podľa § 185 SSP je fakultatívnym inštitútom a je plne ovládané dispozičnou zásadou. Návrh je oprávnený podať výlučne žalobca a je potrebné ho odôvodniť zákonom predpokladanými dôvodmi (ohrozenie základných práv alebo slobôd, hrozba značnej hospodárskej škody, hrozba závažnej ujmy na životnom prostredí, hrozba iného vážneho nenapraviteľného následku). Správny súd uvádza, že návrh nemôže byť abstraktný, ale žalobca musí presne konkretizovať vyššie uvedenú hrozbu, napríklad na určitého adresáta a jej možný dopad. Správny súd uvádza, že žalobca hodnoverne nepreukázal vznik ujmy, resp. škody s ohľadom na výšku uloženej daňovej povinnosti, ktorá mu bola uložená v tomto konaní a to X XXX,- S.. 8. Správny súd dospel tak k záveru, že neboli splnené podmienky stanovené v § 185 písm. a) SSP na priznanie odkladného účinku správnej žalobe a tak podľa § 188 SSP návrh žalobcu zamietol. 9. Toto rozhodnutie senát Krajského súdu v Bratislave prijal pomerom hlasov 3:0 (§ 3 ods. 9 zákona č. 757/2004 Z.z. v znení zákona č. 33/2011). Poučenie: Proti tomuto uzneseniu kasačná sťažnosť nie je prípustná podľa § 439 ods. 2 písm. e) SSP.

